Az egészségügyisek és a postások is sztrájkolnak Romániában
Meghatározatlan időre általános sztrájkba léptek hétfőn az egészségügyben dolgozók Romániában, miután a postások is felfüggesztették a munkát.
Az egészségügyben dolgozók érdekeit védő Sanitas szakszervezet vezetői szerint több mint 82 ezer dolgozó szüntette be a munkát. Egyes kórházakban csak a sürgősségi eseteket látták el, de voltak olyan egészségügyi intézmények, amelyeknek a tevékenységét nem érintette a munkabeszüntetés, jelentette az MTI.

A tiltakozók azt követelték, hogy az idei béremelésekben a szociális munkások, valamint a kórházak adminisztratív személyzete és a megyei közegészségügyi igazgatóságok dolgozói is részesüljenek. Azt nehezményezik, hogy jelenleg túl nagyok a bérezési különbségek a rendszerben dolgozó vezető beosztású személyek, illetve az adminisztratív és a kisegítő személyzetként dolgozók fizetése között.

Az orvosok és az ápolók jobb munkakörülményeket is kérnek, és remélik, hogy a parlament úgy fog módosítani a román kormány által idén elfogadott, és a sztrájkot kiváltó két sürgősségi kormányrendeletet, hogy azokba az ő követeléseiket is belefoglalják.

A postások is sztrájkolnak

Romániában nem ez az egyedüli általános sztrájk a közszférában, hiszen a postások is felfüggesztették a munkát meghatározatlan időre még csütörtökön. Ők is magasabb bért követelnek. 

Az eddigi tárgyalásokon több béremelési tervezetről egyeztettek, de hétfő kordélutánig a felek nem tudtak megállapodásra jutni. A postások érdekeit védő szakszervezetek szerint a postások a leveleket kézbesítik, de a csomagokat nem juttatják el a címzettnek.
románia munkabeszüntetés sztrájk Külföld